NARIADENIE KOMISIE (ES) č. 409/2007
zo 16. apríla 2007,
ktorým sa nahrádzajú prílohy I a II k nariadeniu Rady (ES) č. 673/2005, ktorým sa zavádzajú dodatočné dovozné clá na dovoz určitých výrobkov s pôvodom zo Spojených štátov amerických
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 673/2005 z 25. apríla 2005, ktorým sa zavádzajú dodatočné dovozné clá na dovoz určitých výrobkov s pôvodom zo Spojených štátov amerických (1), a najmä na jeho článok 3,
keďže:
(1)
Vzhľadom na to, že Spojené štáty americké nezosúladili zákon o kompenzácii pokračujúceho dumpingu a subvencií (ďalej len „ZKPDS“; Continued Dumping and Subsidy Offset Act, CDSOA) so svojimi povinnosťami podľa dohôd WTO, nariadením (ES) č. 673/2005 sa od 1. mája 2005 uložili 15 % ad valorem dodatočné clá na dovoz určitých výrobkov s pôvodom v Spojených štátoch amerických. V súlade s povolením WTO pozastaviť uplatňovanie koncesií pre Spojené štáty, Komisia každoročne upravuje úroveň pozastavenia podľa úrovne zrušenia alebo zmenšenia výhod, ktoré v danom čase spôsobí uplatňovanie ZKPDS Spoločenstvu.
(2)
Úhrady v rámci ZKPDS za najaktuálnejší rok, za ktorý sú k dispozícii údaje, sa týkajú distribúcie antidumpingových a vyrovnávacích ciel vybraných za rozpočtový rok 2006 (od 1. októbra 2005 do 30. septembra 2006). Na základe údajov uverejnených Úradom Spojených štátov amerických na ochranu colného priestoru a hraníc (United States’ Customs and Border Protection) sa úroveň zrušenia alebo zmenšenia výhod pre Spoločenstvo vypočítala na 81,19 milióna USD.
(3)
Vzhľadom na to, že sa zvýšila úroveň zrušenia alebo zmenšenia a následne pozastavenia výhod, prvých 32 výrobkov na zozname v prílohe II k nariadeniu (ES) č. 673/2005 zmenenému a doplnenému nariadením Komisie (ES) č. 632/2006, by sa malo pridať do zoznamu v prílohe I k tomuto nariadeniu.
(4)
Účinok zavedenia 15 % ad valorem dodatočného cla na dovoz výrobkov zo Spojených štátov amerických uvedených v zmenenej a doplnenej prílohe I predstavuje za jeden rok hodnotu obchodu, ktorá nepresahuje 81,19 milióna USD.
(5)
Článok 6 ods. 1 a 6 ods. 2 nariadenia (ES) č. 673/2005 obsahuje osobitné oslobodenie od dodatočného dovozného cla. Keďže uplatniteľnosť týchto výnimiek závisí od určitých podmienok, ktoré boli splnené pred nadobudnutím účinnosti alebo v deň uplatnenia nariadenia (ES) č. 673/2005, výnimky sa v praxi nemôžu uplatňovať na dovoz 32 výrobkov teraz pridaných do zoznamu v prílohe I. Mali by sa preto prijať osobitné ustanovenia s cieľom uplatniť tieto výnimky na dovoz týchto výrobkov.
(6)
Aby nedochádzalo k obchádzaniu dodatočného cla, toto nariadenie by malo nadobudnúť účinnosť dňom jeho uverejnenia.
(7)
Opatrenia ustanovené v tomto nariadení sú v súlade so stanoviskom Výboru pre obchodné odvetné opatrenia,
PRIJALA TOTO NARIADENIE:
Článok 1
Príloha I k nariadeniu (ES) č. 673/2005 sa nahrádza prílohou I k tomuto nariadeniu.
Článok 2
Príloha II k nariadeniu (ES) č. 673/2005 sa nahrádza prílohou II k tomuto nariadeniu.
Článok 3
1. Výrobky, pre ktoré bolo pred dňom nadobudnutia účinnosti tohto nariadenia vydané dovozné povolenie s oslobodením od cla alebo so znížením cla, nepodliehajú dodatočnému clu, ak sú zatriedené do jedného z týchto kódov KN (2): 4803 00 31, 4818 30 00, 4818 20 10, 9403 70 90, 6110 90 10, 6110 19 10, 6110 19 90, 6110 12 10, 6110 11 10, 6110 30 10, 6110 12 90, 6110 20 10, 6110 11 30, 6110 11 90, 6110 90 90, 6110 30 91, 6110 30 99, 6110 20 99, 6110 20 91, 9608 10 10, 6402 19 00, 6404 11 00, 6403 19 00, 6105 20 90, 6105 20 10, 6106 10 00, 6206 40 00, 6205 30 00, 6206 30 00, 6105 10 00, 6205 20 00 a 9406 00 11.
2. Výrobky, pri ktorých sa dá dokázať, že v deň uplatnenia tohto nariadenia už boli na ceste do Spoločenstva, a ktorých miesto určenia sa nemôže zmeniť, nepodliehajú dodatočnému clu, ak sú zatriedené do jedného z týchto kódov KN (3): 4803 00 31, 4818 30 00, 4818 20 10, 9403 70 90, 6110 90 10, 6110 19 10, 6110 19 90, 6110 12 10, 6110 11 10, 6110 30 10, 6110 12 90, 6110 20 10, 6110 11 30, 6110 11 90, 6110 90 90, 6110 30 91, 6110 30 99, 6110 20 99, 6110 20 91, 9608 10 10, 6402 19 00, 6404 11 00, 6403 19 00, 6105 20 90, 6105 20 10, 6106 10 00, 6206 40 00, 6205 30 00, 6206 30 00, 6105 10 00, 6205 20 00 a 9406 00 11.
Článok 4
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. mája 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 16. apríla 2007